《出入二岭行》
宋代·舒岳祥

出童公，入童公，
一岭二水分西东。前山万竹入新路，
新路苍海通方蓬。入黄甘，
出黄甘，一山二水分北南。
北南百谷会江海，镇亭下注南山潭。
问君何事经二岭，辟寇辟兵探绝境。
青山两路双阙开，桑枯人烟在深井。
迢如这横过澄溪头，水风激激流人影。
篮舆落日黄泥坂，短策东风日将晚。
深竹人家少邻并，麦苗翠被铺平田。
忍饥犹自念民饥，饼饵风来一饱宽。
况今圣算穷幽遐，检括丁口究阡陌。
或说与更戍起南氓，或议关防驱北客。
中原陇土少人耕，何惜就宽因去窄。
自古先王订版图，兵农合一如常式。
呜呼先王为民定军例，后王为军定民籍。
呜呼老儒临风三叹息，为国何如惜民力。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。